ตลท. ปลด SP หุ้น STAR หลังส่งงบ Q1/64 ขาดทุนลดลง 40%
ตลท. ปลดเครื่องหมาย SP หุ้น STAR รอบเช้าวันนี้ (27 พ.ค.) หลังส่งงบไตรมาส 1/64 แล้ว โดยรายงานมีผลขาดทุน 9.51 ลบ. ลดลง 40% จากปีก่อนขาดทุน 15.90 ลบ. รับขาดทุนกำไรแลกเปลี่ยน-ต้นทุนทางการเงินลด
ตลท. ปลดเครื่องหมย SP หุ้น STAR หลังส่งงบไตรมาส 1/64 แล้ว โดยรายงานมีผลขาดทุน 9.51 ลบ. ลดลง 40% จากปีก่อนขาดทุน 15.90 ลบ.
27 พ.ค. 2564

ตลาดหลักทรัพย์แห่งประเทศไทย (ตลท.) ปลดเครื่องหมาย SP หลักทรัพย์ของ บริษัท สตาร์ ยูนิเวอร์แซล เน็ตเวิร์ค จำกัด (มหาชน) หรือ STAR ตั้งแต่วันที่ 27 พ.ค.2564 ภายหลังจากบริษัทเผยแพร่งบการเงินไตรมาส 1/64 สิ้นสุดวันที่ 31 มีนาคม 2564  ผ่านระบบเผยแพร่ข้อมูลของตลาดหลักทรัพย์แล้ว

โดยในไตรมาสดังกล่าว บริษัทฯ มีผลขาดทุนสุทธิ 9.51 ล้านบาท ซึ่งปรับตัวดีขึ้น 40.23% เมื่อเทียบกับขาดทุนสุทธิ 15.90 ล้านบาท จากช่วงเดียวกันของปีที่แล้ว เนื่องจากค่าใช้จ่ายอื่นในไตรมาสนี้ ลดลงจํานวน 3.82 ล้านบาท หรือลดลงร้อยละ 99.09 เมื่อเทียบกับงวดเดียวกันในปี 2563 สาเหตุมาจากการลดลงของผลขาดทุนจากอัตราแลกเปลี่ยนที่ยังไม่เกิดขึ้นจริงจํานวน 3.85 ทั้งจํานวน เนื่องจากในปี 2563 บริษัทมีลูกหนี้อื่นที่เป็นสกุลเงินต่างประเทศอยู่เป็นจํานวน 3.80 ล้าน เหรียญออสเตรเลีย ซึ่งในปี 2564 ยอดลูกหนี้ดังกล่าวเหลือเพียง 61,819 เหรียญออสเตรเลีย
รวมทั้งต้นทุนทางการเงิน ลดลงจํานวน 1.12 ล้านบาท หรือลดลงร้อยละ 42.73 เมื่อเทียบกับงวดเดียวกันเมื่อปี ก่อน สาเหตุมาจากในช่วงไตรมาส 2/63 ถึงไตรมาส 1/64 บริษัทฯได้มีการจ่ายชําระคืนเงิน กู้ยืมระยะสั้นจากกิจการอื่นเป็นจํานวนทั้งสิ้น 77.70 ล้านบาท จึงทําให้ในปี 2564 บริษัทฯมีต้นทุนทางการเงินที่ลดลง